Ban beklager striden mellom Israel og Tyrkia - Aftenposten
Ban beklager striden mellom Israel og Tyrkia
Den diplomatiske striden om FNs Gaza-rapport mellom Israel og Tyrkia er svært beklagelig, sier verdensorganisasjonens generalsekretær Ban Ki-moon.
Publisert: 03.sep.2011 00:48
Oppdatert: 18.okt.2011 16:28
Det var FN-sjefen som ba om granskingen av den israelske militæraksjonen mot en forsyningskonvoi på vei til Gazastripen for å bryte Israels blokade i fjor.
– Generalsekretærens idé var å hjelpe med å få disse to landene sammen igjen. Han beklager dypt det faktum at dette ikke har vært mulig gjennom denne rapporten, sier talsperson Eduardo del Buey.
Tyrkia gjorde det fredag klart at landet avbryter alle militære avtaler med Israel og utviser Israels Tyrkia-ambassadør i protest mot FN-rapporten. Ifølge utenriksminister Ahmet Davutoglu vil Tyrkia også kutte ytterligere i sin egen representasjon i Israel. Han legger skylden for den pågående krisen med Tyrkias tidligere allierte på Israel.
FN-rapporten om angrepet på Gaza-konvoien ble lagt fram fredag og overlevert Ban Ki-moon. Ifølge rapporten var den israelske volden «overdreven» og «urimelig», men FN anser likevel Israels sjøblokade av Gazastripen som lovlig.
Israel aksepterer konklusjonen i FN-rapporten, men israelske tjenestemenn sier at landet ikke vil unnskylde at personer ble drept i aksjonen. Israel håper at forholdet til Tyrkia kan bli bedre igjen, men oppfordrer samtidig tyrkerne til å respektere internasjonal havrett.
Ni tyrkiske aktivister ble drept da israelske kommandosoldater bordet fartøyet Mavi Marmara om natten 31. mai i fjor. Det tyrkiske skipet var del av en konvoi med aktivister som ville bryte Israels blokade av Gazastripen og sende varer og forsyninger til det palestinske området.